ต้นตอของวิกฤติคือ การไม่เดินทาง
จริงๆ แล้ววิกฤติเศรษฐกิจทั่วโลกในครั้งนี้ ไม่ได้เกิดจากเชื้อโรค แต่เกิดจากคนไม่เดินทาง เพราะคนกลัวติดเชื้อโรค  ดังนั้นถ้ามองให้ลึก ต้นตอของปัญหานี้ก็คือ “การไม่เดินทาง” ของผู้คนทั่วโลก และดูเหมือนว่า แค่คำนี้คำเดียว จะสร้างปัญหาให้กับโลกต้องเจอกับ วิกฤติเศรษฐกิจที่หนักสุดครั้งหนึ่งในประวัติศาสตร์
17 มิ.ย. 2563

ต้นตอของวิกฤติคือ การไม่เดินทาง /โดย ลงทุนแมน
จริงๆ แล้ววิกฤติเศรษฐกิจทั่วโลกในครั้งนี้ ไม่ได้เกิดจากเชื้อโรค แต่เกิดจากคนไม่เดินทาง เพราะคนกลัวติดเชื้อโรค
ดังนั้นถ้ามองให้ลึก ต้นตอของปัญหานี้ก็คือ “การไม่เดินทาง” ของผู้คนทั่วโลก
และดูเหมือนว่า แค่คำนี้คำเดียว
จะทำให้กับโลกต้องเจอกับ วิกฤติเศรษฐกิจที่หนักสุดครั้งหนึ่งในประวัติศาสตร์
ประเทศอังกฤษบอกว่าเขากำลังเจอ GDP ติดลบมากที่สุดในรอบ 300 ปี
ไม่ว่าสงครามโลกครั้งที่ 1 หรือครั้งที่ 2 ก็ไม่หนักเท่าครั้งนี้
ประธานธนาคารกลางสหรัฐบอกว่า สหรัฐอเมริกากำลังเจอเศรษฐกิจย่ำแย่ที่สุดในประวัติศาสตร์
เรื่องนี้เป็นเพราะในรอบ 300 ปี ที่ผ่านมา ผู้คนในอังกฤษไม่เคยหยุดเดินทาง
เช่นกัน ตั้งแต่ก่อตั้งประเทศสหรัฐอเมริกา ผู้คนในสหรัฐอเมริกาก็ไม่เคยหยุดเดินทาง
ใครจะไปคิดว่าสิ่งที่ทำให้วิกฤติย่ำแย่ที่สุด
กลับไม่ใช่สงคราม ไม่ใช่ฟองสบู่ทางการเงิน
แต่เป็น “การที่คนไม่เดินทาง”
╔═══════════╗
อยากรู้ความเป็นไปของเศรษฐกิจโลก ต้องเข้าใจอดีต
เศรษฐกิจโลก 1,000 ปี พิมพ์ครั้งที่ 6
สั่งซื้อได้ที่ (รับส่วนลด 10% จากราคาปก 350 บาท)
Lazada : 
Shopee : 
╚═══════════╝
เพราะการไม่เดินทาง หมายถึง การหยุดกิจกรรมทางเศรษฐกิจเกือบทั้งหมด
ธุรกิจที่ได้รับผลกระทบมีทั้งโรงแรม ร้านอาหาร ร้านขายสินค้า สายการบิน หรือแม้กระทั่งธุรกิจที่เรานึกไม่ถึงอย่าง แท็กซี่ หรือ คนขายลอตเตอรี่
ดังนั้นครั้งนี้เป็นครั้งแรกที่วิกฤติได้สร้างความเสียหายเป็นวงกว้างในหลากหลายอาชีพ
ไล่ตั้งแต่เจ้าของธุรกิจขนาดใหญ่ ผู้ประกอบการขนาดกลาง ไปจนถึงพนักงานรับจ้างอิสระ
ถ้าให้ไปถามเจ้าของธุรกิจในตอนนี้ว่าธุรกิจจะไปรอดไหม
พวกเขาก็ไม่รู้เหมือนกันว่าจะรอดหรือไม่
ให้ไปถามนายธนาคารว่าสินเชื่อที่ปล่อยไปจะเป็นหนี้เสียหรือไม่
ธนาคารก็คงตอบว่าไม่รู้เหมือนกัน แบงก์ชาติให้ยกเว้นเป็นกรณีพิเศษไม่ต้องตั้งเป็นหนี้เสีย ก็รอให้ผ่านช่วงพิเศษนี้ไปก่อนแล้วค่อยว่ากัน
ในตอนนี้สิ่งที่ทุกคนคิดเหมือนกันก็คือ ถ้าเรื่องนี้เป็นเรื่องชั่วคราว กิจกรรมทุกอย่างกลับมาเหมือนเดิม รายได้กลับมาเหมือนเดิม.. ธุรกิจก็ไม่ล้ม หนี้ก็ไม่เสีย
แต่สิ่งที่เกิดขึ้นคือ เรื่องนี้ลากยาวมาหลายเดือนแล้ว
ทุกอย่างที่ดูเหมือนชั่วคราว ไม่ได้กลับมาเร็วแบบที่คิด
จากเดิมที่มีเงินพออยู่ได้ ในวันนี้มีหลายธุรกิจที่เลือกจะปิดตัวลง
และเมื่อจบช่วงฮันนีมูนจากแบงก์ชาติแล้ว ประเทศเราจะพบหนี้เสียมากมายที่ปะทุขึ้นอย่างหลีกเลี่ยงไม่ได้
คำถามต่อไปก็คือ แล้วเราควรทำอย่างไรให้ทุกอย่างกลับมาเร็วที่สุด?
คำตอบง่ายๆ ก็คือ การเดินทาง..
หลังจากการควบคุมโรคระบาดได้
เราจะเห็นรัฐบาลทั่วโลก สนับสนุนให้คนมีการเดินทางกันมากขึ้นนับต่อจากนี้
เพราะทุกคนต่างรู้ดีว่า มันคือต้นตอที่จะแก้ปัญหาเรื่องนี้
สอดคล้องกับข้อมูลล่าสุดที่รัฐบาลไทย มีแคมเปญ “เที่ยวปันสุข” และ “เราไปเที่ยวกัน” เพื่อสนับสนุนการท่องเที่ยว 40% ของค่าเดินทาง และ 40% ของค่าโรงแรมที่พัก เพื่อให้คนออกมาเดินทางกันมากขึ้น
คำถามที่สำคัญต่อไปก็คือ แล้วการเดินทางจะกลับมาอยู่ในจุดเดิมก่อนเกิดวิกฤติเมื่อไหร่
เพราะถ้าทุกอย่างกลับมาเหมือนเดิม
เศรษฐกิจก็มีโอกาสที่จะฟื้นคืนกลับมาได้เช่นกัน
แต่ดูเหมือนว่าในเวลานี้ การกลับมาเป็นเหมือนเดิมจะถูกแบ่งกลุ่ม
มีบางอย่างที่เป็นเหมือนเดิมได้เร็ว
มีบางอย่างที่เป็นแค่เงาเลือนลางในการกลับมา
เช่น การเดินทางไปต่างจังหวัดใกล้เคียงอาจกลับมาได้เหมือนเดิม
การเดินทางไปห้างสรรพสินค้าอาจกลับมาได้เหมือนเดิม
แต่การเดินทางนั่งเครื่องบินไปท่องเที่ยวจังหวัดไกลๆ อาจดูยังไม่ใช่ทางเลือกของผู้คนในตอนนี้
และยิ่งเป็นเรื่องการต้อนรับนักท่องเที่ยวต่างชาติเข้ามาเมืองไทย ก็อาจเป็นแค่เงาเลือนลาง
ปี 2020 จะเป็นปีที่ท้าทายมากๆ สำหรับประเทศไทย และทั่วโลก
สิ่งที่เป็นอยู่ตอนนี้ เราทุกคนไม่เคยเจอ ไม่ว่าเขาจะเกิดขึ้นมาบนโลกนี้แล้วกี่ปี
เพราะเหตุการณ์นี้เป็นสิ่งที่ไม่เคยเกิดขึ้นมาก่อนในยุคนี้
ถ้าให้เหตุการณ์นี้เกิดขึ้นเมื่อ 10,000 ปีที่แล้ว โลกคงไม่กระทบอะไรมาก
เพราะโลกในเวลานั้น ไม่ได้มีการเคลื่อนไหวที่มากมายแบบทุกวันนี้
และโลกในวันนั้นไม่ได้สนใจว่า เศรษฐกิจจะดีหรือไม่ดี..
ต่างกับโลกในวันนี้ วันที่ทุกคนต่างเคลื่อนไหว และเดินทาง
และคำว่า “GDP” ที่ต้องเติบโต เป็นสิ่งที่ทุกประเทศใฝ่ฝัน
แต่เมื่อมีสิ่งกีดขวาง รถเบรกกะทันหัน GDP ก็แตกสลาย
ในวันนี้ทุกคนเคลียร์สิ่งกีดขวาง และอยากให้รถกลับมาวิ่งอีกครั้ง
ซึ่งเราที่อยู่บนรถ ก็น่าจะได้รู้พร้อมกันเร็วๆ นี้
ว่าเครื่องยนต์ที่ถูกเบรกกะทันหันไป
มันจะจุดติดได้เหมือนเดิมหรือไม่..
----------------------
อยากรู้ความเป็นไปของเศรษฐกิจโลก ต้องเข้าใจอดีต
เศรษฐกิจโลก 1,000 ปี พิมพ์ครั้งที่ 6
สั่งซื้อได้ที่ (รับส่วนลด 10% จากราคาปก 350 บาท)
Lazada : 
Shopee : 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube -